b'\n_START_ARTICLE_\nDid\xc5\xbeioji panda\n_START_SECTION_\nPo\xc5\xbeymiai\n_START_PARAGRAPH_\nTankus kailis i\xc5\xa1margintas baltos ir juodos spalvos lopais\xc2\xa0\xe2\x80\x93 pagrindin\xc4\x97 spalva yra balta, priekin\xc4\x97s ir u\xc5\xbepakalin\xc4\x97s kojos juodos. Juodos spalvos taip pat yra ausys, nosis ir plotai aplink akis._NEWLINE_Suaugusi\xc5\xb3 pand\xc5\xb3 dydis: ilgis siekia 1,2-1,8 m, \xc4\xafskaitant ma\xc5\xbedaug 13 cm uodeg\xc4\x85, ir nuo 60 iki 90 cm auk\xc5\xa1\xc4\x8dio (iki peties). Patinai gali sverti iki 160 kg. Patel\xc4\x97s (paprastai 10-20\xc2\xa0% smulkesn\xc4\x97s nei patinai)  gali sverti labai ma\xc5\xbeai, kaip 75 kg, ta\xc4\x8diau taip pat gali sverti iki 125 kg. Vidutinis suaugusi\xc5\xb3j\xc5\xb3 pand\xc5\xb3 svoris yra nuo 100 iki 115 kg.\n_START_SECTION_\nTaksonomija\n_START_PARAGRAPH_\nPagal naujausius molekulin\xc4\x97s genetikos duomenis did\xc5\xbeiosios pandos nuo loki\xc5\xb3 evoliucin\xc4\x97s linijos atsiskyr\xc4\x97 prie\xc5\xa1 ma\xc5\xbedaug 15 milijon\xc5\xb3 met\xc5\xb3. \xc5\xa0iuo metu laikoma, kad did\xc5\xbeiosios pandos priklauso lokini\xc5\xb3 \xc5\xa1eimai ir yra vienintel\xc4\x97s i\xc5\xa1likusios Ailuropodinae po\xc5\xa1eimio atstov\xc4\x97s.\n_START_SECTION_\nPaplitimas\n_START_PARAGRAPH_\nDid\xc5\xbei\xc5\xb3j\xc5\xb3 pand\xc5\xb3 gyvenimo vieta apima tik 5900\xc2\xa0km\xc2\xb2. Tai yra kalnuotos Kinijos Si\xc4\x8duanio, \xc5\xa0ansi ir Gansu provincij\xc5\xb3 teritorijos. Pandos gyvena subtropiniuose kalnuose su tankiu mi\xc5\xa1ku, ma\xc5\xbedaug 1500-4000\xc2\xa0m auk\xc5\xa1tyje.'